szja APEH adóbevallás önellenőrzés helyesbítés
Ismét közeledik a személyi jövedelemadó bevallás határideje. Nagyon sok adózó már határidő előtt teljesítette az erre vonatkozó kötelezettségét. Időközben vagy a későbbiekben szükségessé válhat a már benyújtott és feldolgozott bevallás helyesbítése vagy önellenőrzése.
Helyesbítésről akkor van szó, amikor az adózó utóbb észleli, hogy az adóhatóság által elfogadott bevallás bármely adat tekintetében téves, vagy valamely adat az elfogadott bevallásból kimaradt, azaz a bevallás nem teljes körű, de a helyesbítés következtében adókötelezettsége nem változik. Önellenőrzés során az adóalap, illetve az adó összege változik, befizetési kötelezettség keletkezik, vagy adó visszaigénylésének lehetősége nyílik meg.
Fontos megemlíteni, hogy mindkét esetben teljes adatcserének kell megvalósulnia, azaz nem elegendő a helyesbített adatot tartalmazó lapot, lapokat "kicserélni", az egész bevallást újra továbbítani kell. Önellenőrzés esetében az adókülönbözet elszámolása a nyomtatványgarnitúra részét képező önellenőrzési lapon történik.
Önellenőrzésére csak a bevallás esedékességét követő időpont (2008. május 20.) után van lehetőség elfogadott, feldolgozott bevallás esetében. Az önellenőrzés 2008. évtől kezdődően ugyanazon a bevalláson tehető meg, mint amelyen az eredeti bevallást benyújtották. Így már a 2007. évi adóbevallás önellenőrzése is az eredeti 0753. számú bevalláson történik - öt évig. A fent említett eljárási gyakorlat a 2007. évre és a későbbi évekre benyújtott/benyújtandó bevallásokra irányadó. A korábbi, 2007. évet megelőző időszakok tekintetében még a 0735. számú önellenőrzési nyomtatványt kell használni.